送李宣叔倅漳州
作者：王安石
朝代：宋

paragraphs: 閩山到漳窮，地與南越錯。
山川鬰霧毒，瘴癘春冬作。
荒茅篁竹閒，蔽虧有城郭。
居人特鮮少，市井宜蕭索。
野花開無時，蠻酒持可酌。
窮年不值客，誰與分杯杓。
朝廷尚賢俊，磊砢充臺閣。
君能喜節行，文藝又該博。
超然萬里去，識者爲不樂。
予聞君子居，自可救民瘼。
苟能禦外物，得地無美惡。
似聞最南方，北客今勿藥。
林麓換風氣，獸蛇凋毒蠚。
如漳猶近州，氣冷又銷鑠。
珍足海物味，其厚不爲薄。
章舉馬甲柱，固已輕羊酪。
蕉黄荔子丹，又勝楂梨酢。
逢衣比多士，往往在丘壑。
從容與笑語，豈不慰寂寞。
太守好觴咏，嘉賓應在幕。
想即有新詩，流傳至京洛。